6.12.2022
SK
Úradný vestník Európskej únie
C 465/15 Utorok 3. mája 2022
71. domnieva sa, že SRP by mala zahŕňať sociálnu podmienenosť podobnú tej, ktorá bola vytvorená v rámci novej spoločnej poľnohospodárskej politiky, ktorá môže stanoviť sankcie pre vlastníkov rybárskych plavidiel, výrobcov v oblasti akvakultúry a iných príjemcov ENRAF, ak nezabezpečia primerané pracovné podmienky pre všetkých svojich pracovníkov vrátane sezónnych a migrujúcich pracovníkov; zdôrazňuje, že táto sociálna podmienenosť má zásadný význam pre ochranu dôstojnosti na pracovisku a sociálnych práv pracovníkov v odvetví rybolovu a akvakultúry a prispieva k dosiahnutiu sociálnej spravodlivosti pre všetkých;
72. domnieva sa, že väčšia istota zamestnania, bezpečnosť pri práci, zdravé oceány, ktoré poskytujú lepšie príjmy a sociálne zabezpečenie v odvetviach rybolovu a akvakultúry, sú nevyhnutné na prilákanie žien a mladších generácií, čím sa zabezpečí omladenie a ďalšie prežitie odvetví;
73.
víta úlohu žien v hodnotových reťazcoch udržateľného rybolovu a akvakultúry, a preto naliehavo žiada, aby sa im zaručili dôstojné pracovné podmienky, rovnaké mzdy, sociálne zabezpečenie, ako aj viditeľnosť a zastúpenie v rozhodovacích štruktúrach a procesoch;
74. zdôrazňuje, že rybolov a akvakultúra zohrávajú kľúčovú úlohu pri vytváraní pracovných miest a udržiavaní hospodárstva v mnohých častiach EÚ, pričom predstavujú viac ako polovicu miestnych pracovných miest v mnohých pobrežných a ostrovných komunitách, najmä v najvzdialenejších regiónoch;
75. zdôrazňuje, že v záujme zlepšenia udržateľnosti, konkurencieschopnosti a hospodárskej výkonnosti odvetví rybolovu a akvakultúry je potrebné zaručiť rovnaké podmienky pre hospodárske subjekty EÚ v globálnom hospodárstve a zamerať sa na odbornú prípravu, celoživotné vzdelávanie, uznávanie tejto odbornej prípravy na európskej úrovni, poradenské služby a šírenie technických a vedeckých poznatkov a inovačných postupov, pričom treba uznať prínos, ktorý v tejto súvislosti majú obchodné združenia;
76. zdôrazňuje potrebu pridať hodnotu k produktom rybolovu pri prvom predaji, najmä k produktom z maloobjemového tradičného rybolovu, ak sa majú zvýšiť príjmy a mzdy rybárov;
77. vyzýva Komisiu, aby rozvíjala nové formy udržateľného námorného a pobrežného cestovného ruchu, podporovala nové formy činností cestovného ruchu, poskytovala dodatočné toky príjmov a celoročne zvyšovala zamestnanosť s cieľom zvýšiť hodnotu námorných a pobrežných oblastí a zároveň chrániť životné prostredie a modré kultúrne dedičstvo a zachovať morské a pobrežné biotopy; zdôrazňuje význam obehového hospodárstva v odvetví cestovného ruchu pri rozvoji udržateľnejších postupov, ktoré sú prospešné pre miestny rozvoj; uznáva, že odvetvie cestovného ruchu by malo spolupracovať s pobrežnými komunitami a potrebuje podporu na zvýšenie efektívnosti a udržateľnosti infraštruktúry a konkurencieschopnosti morských a turistických stredísk;
78. uvedomuje si, že pobrežný cestovný ruch môže mať pozitívny vplyv na rozvojové krajiny, ale môže byť škodlivý, ak sa rozvíjajú stratégie masového cestovného ruchu, ktoré vedú k obmedzeniu prístupu miestnych spotrebiteľov k potravinám a ich spotrebe a k ničeniu morského prostredia a kultúrnej identity; vyzýva EÚ, aby podporovala spravodlivé modely cestovného ruchu, ktoré majú malý vplyv.
79. zdôrazňuje potrebu zachovať náš prírodný kapitál a dedičstvo s cieľom podporiť udržateľný cestovný ruch (ako je ekologický cestovný ruch) a vyzýva členské štáty, aby chránili biodiverzitu tým, že urýchlene vykonajú činnosti na zachovanie morí (vrátane cezhraničných) na ochranu, obnovu a ocenenie morských a pobrežných ekosystémov, a to aj prostredníctvom morských sietí Natura 2000;
80. vyzýva Komisiu, aby udržateľný námorný, ostrovný a pobrežný cestovný ruch zahrnula do súvisiacich opatrení a programov, podporovala iniciatívy, ktoré podnecujú diverzifikáciu pobrežného, morského a námorného cestovného ruchu a znižujú sezónnosť turistických činností a zamestnanosti; zdôrazňuje, že je potrebné zhromažďovať lepšie údaje o príspevku rekreačného rybolovného cestovného ruchu k pobrežnému a ostrovnému hospodárstvu;
81. zdôrazňuje význam modrého hospodárstva v najvzdialenejších regiónoch, najmä pre ich odvetvia cestovného ruchu; vyzýva preto Komisiu, aby vytvorila dopravný program s možnosťami osobitne súvisiacimi s odľahlosťou a ostrovným charakterom (POSEI Transport) s cieľom lepšie riešiť potreby ostrovov a najvzdialenejších regiónov a podporiť prevádzku niektorých komerčných trás do nich;